กสิกรชะลอรับพนักงาน ใช้สวัสดิการแก้คนไหล
กสิกรไทยเผยปีหน้าชะลอเปิดสาขา ลดรับพนักงานใหม่แต่ต้องรักษาคนเก่าไม่ให้สมองไหล
29 ต.ค. 2565

กสิกรไทยเผยปีหน้าชะลอเปิดสาขา ลดรับพนักงานใหม่แต่ต้องรักษาคนเก่าไม่ให้สมองไหล 
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า แผนงานด้านบริหารคนในปี 2558 ธนาคารจะชะลอการรับสมัครพนักงานใหม่ลง เมื่อเทียบกับปี 2557 ที่รับสมัครพนักงานใหม่เข้ามาประมาณ 5,000 คน เพื่อรองรับการขยายสาขา  ปัจจุบันธนาคารมีพนักงานทั้งสิ้น 2.1 หมื่นคน จากสิ้นปีที่แล้วมี 1.9 หมื่นคน ส่วนการจะรับคนใหม่จะรับเพื่อทดแทนคนลาออกเท่านั้น
“ปีหน้าธนาคารไม่มีแผนขยายสาขาแล้ว โดยจะคงสาขาไว้เท่าเดิม 1,100 สาขา ส่วนหนึ่งเป็นการควบคุมต้นทุนของแบงก์ และมีดิจิทัลแบงก์กิ้งเข้ามาด้วย ดังนั้นตัวเลขการรับคนในปีหน้าคงลดลงเยอะ แต่เรายังคงให้ความสำคัญกับบุคลากรเป็นอันดับแรกเสมอ มีการปรับเงินเดือนตาม Performance และให้โบนัส ที่มีเกณฑ์การคำนวณชัดเจน ยุติธรรม จึงไม่เห็นการประท้วงโบนัสในแบงก์เรา” นายปรีดี กล่าว
นอกจากนี้ การแข่งขันในธุรกิจธนาคารยังรุนแรง มีการดึงตัวพนักงานด้วยการจ่ายผลตอบแทนที่สูงกว่า ทำให้เกิดปัญหาสมองไหล ตำแหน่งถูกดึงตัวมากที่สุดยังคงเป็นเจ้าหน้าที่ลูกค้าสัมพันธ์ และในช่วง 2 ปีที่ผ่านมา เริ่มเห็นการดึงตัวในกลุ่มเชี่ยวชาญเฉพาะด้านมากขึ้น ส่วนอัตราการลาออกของพนักงานปัจจุบันทรงตัวอยู่ในสัดส่วนราว 10% ถือเป็นระดับที่ใกล้เคียงกับธนาคารขนาดใหญ่ แต่จะลดอัตราการลาออกให้ต่ำลงอีก โดยเฉพาะระดับหัวแถวที่จะถูกดึงตัวมากที่สุด